《课仆诣田所偶用渊明庚戌岁九月中于西田穫早稻韵》
宋代·俞德邻

人生念何事，方寸缠忧端。忧端日澒洞，胡不思自安。

富贵等电露，变灭无留观。百亩虽已隘，朝耕夕复还。

秋风穑宝实，十口无饥寒。何为苦役役，而欲事所难。

所以沮溺徒，不受名利干。行藏随用舍，千载师孔颜。

作劳有馀暇，柴门昼常关。斗酒且自劳，此外无足叹。

作者简介：俞德邻（1232～1293）字宗大，自号太玉山人，原籍永嘉平阳（今属浙江），父卓为庐江令，侨居京口（今江苏镇江）。度宗咸淳九年（1273）浙江转运司解试第一，未几宋亡。入元，累受辟荐，皆不应。因性刚狷，名其斋为佩韦（本集卷八《佩韦斋箴》）。元世祖至元三十年卒，年六十二。遗著由其子庸辑为《佩韦斋文集》十六卷（其中诗七卷），于元仁宗皇庆元年（1312）刊行，另有《佩韦斋辑闻》四卷。事见本集卷首元建安熊禾序，《至顺镇江志》卷一九有传。